b'\n_START_ARTICLE_\nKolike\n_START_SECTION_\nKolike pri dojen\xc4\x8dkih\n_START_PARAGRAPH_\n\xc4\x8ce majhen otrok joka ve\xc4\x8d kot tri ure na dan najmanj tri dni v tednu govorimo o kolikah. Kolike so zelo pogoste, saj se pojavljajo pri skoraj tretjini otrok. Obi\xc4\x8dajno se za\xc4\x8dnejo, ko je otrok star dva do \xc5\xa1tiri tedne, izginejo pa okoli tretjega meseca starosti. Znamenja so lahko razli\xc4\x8dno mo\xc4\x8dna in pogosta. Otrok, ki ga mu\xc4\x8dijo kolike, je obi\xc4\x8dajno zdrav, rad je, ima dober tek in je videti popolnoma v redu, kadar ne jo\xc4\x8de. Kolike se ka\xc5\xbeejo kot izbruhi razdra\xc5\xbeljivosti z jokom. Pogostej\xc5\xa1e so popoldne, zve\xc4\x8der in pono\xc4\x8di, zato morda svoje prispeva tudi to, da je otrok utrujen. Nobeden od obi\xc4\x8dajnih postopkov, s katerimi sicer otroka pomirimo, ne pomaga: ne hrana, ne pestovanje, ne prigovarjanje. Zna\xc4\x8dilen izbruh joka obi\xc4\x8dajno traja \xc5\xa1tiri do pet minut. Ko mine, se otrok malce sprosti in mislimo \xc5\xbee, da bo zaspal, pa se za\xc4\x8dne naslednji izbruh joka. Marsikdaj lahko sli\xc5\xa1ite gibanje v \xc4\x8drevesju in brbotanje plinov v \xc5\xbeelodcu. Stari ljudje so kolike razlagali kot posledice kr\xc4\x8dev v prebavilih. Pri otrocih, hranjenih po stekleni\xc4\x8dki, so kolike enako pogoste, kot pri dojenih otrocih._NEWLINE_Vzrok ni pojasnjen. Starej\xc5\xa1e razlage so bile, da kolike povzro\xc4\x8da napenjanje zaradi ujetih plinov v prebavilih. Novej\xc5\xa1e \xc5\xa1tudije nakazujejo, da je vzrok v spremenjeni \xc4\x8drevesni flori \xe2\x80\x93 dokazali so povezavo s pomanjkanjem bakterije Lactobacillus acidophilus. Nekatere od teh \xc5\xa1tudij priporo\xc4\x8dajo uporabo probiotikov (ki vsebujejo npr. Lactobacillus acidophilus ali Lactobacillus reuteri) za izbolj\xc5\xa1anje simptomov.'